Verpleërs leer meer oor diabetes-sorg | Netwerk24
Verpleërs leer meer oor diabetes-sorg
Dr. Diedré Mason (links) van Tygerberg-hospitaal het deelnemers wat by die inligtingsessie was, ingelig oor die risiko’s wat met diabetes tydens swangerskap gepaard gaan.Foto:
Sowat 60 gesondheidswerkers van verskeie instansies se kennis oor die behandeling van diabetes is onlangs opgeskerp toe ’n span van Tygerberg-hospitaal ’n interaktiewe werksessie in Worcester aangebied het.
Die werksessie het op 25 April by Worcester-hospitaal plaasgevind.
Die hoof van die endokrinologie-afdeling van Tygerberg-hospitaal, dr. Marli Conradie, sê diabetes is nie net ’n toestand wat lei tot hoë suikervlakke in die bloed nie.
“Die behandeling van diabetes is uniek omdat dit die persoon se hele lewe raak en sy leefstyl ’n groot invloed daarop het.
“Diabetes is die nommereen-oorsaak van dood in die Wes-Kaap (5,4% van sterftes) en dra by tot gesondheidsprobleme soos hartsiektes, blindheid en nierversaking.
“Daar is praktiese aspekte verbonde aan die hantering van diabetes wat ’n drastiese invloed op die uitkoms van die persoon se gesondheid kan hê, wat soms nie voldoende in die konvensionele opleiding van gesondheidsorgwerkers aangespreek word nie,” sê Conradie.
Deelnemers het in die werksessie na verskillende punte beweeg waar aanbiedings gedoen is met die fokus op aspekte soos voeding, diabetes tydens swangerskap en die bestuur van diabetes wanneer die pasiënt gehospitaliseer is of ’n buitepasiënt is.
Deelnemers het veral die praktiese aspekte van insulienterapie leersaam gevind.
“Diabetes en die behandeling daarvan raak alle personeel.
“Dit is belangrik dat almal ’n basiese kennis het van veral die voorkoming, maar ook tydige diagnose van diabetes,” sê Conradie.
• Tipe 2-diabetes is ’n kroniese toestand wat ’n invloed het op hoe die liggaam bloedsuiker verwerk.
• Tipe 1-diabetes is ’n kroniese toestand waar die pankreas min of geen insulien produseer nie.
• Insulienweerstandigheid is ’n toestand waar bloedsuiker hoog is, maar die persoon nog nie as iemand met Tipe 2-diabetes beskou word nie.
• Diabetes tydens swangerskap is ’n vorm van hoë bloedsuiker wat swanger vroue ervaar.